Správa Komisie Rade a Európskemu parlamentu o finančných nástrojoch viacročného programu pre podniky a súkromné podnikanie, a najmä pre malé a stredné podniky (MSP) (2001 – 2006) - Záverečná správa k 31.12.2006 (vrátane kľúčových výsledkov k 31. 12. 2007) (podľa článku 5 ods. 1 rozhodnutia Rady 2000/819/ES zmeneného a doplneného rozhodnutiami Európskeho parlamentu a Rady 593/2004/ES a 1776/2005/ES) {SEC(2008)2750} /* KOM/2008/0708 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 7.11.2008 KOM(2008) 708 v konečnom znení SPRÁVA KOMISIE RADE A EURÓPSKEMU PARLAMENTU o finančných nástrojoch viacročného programu pre podniky a súkromné podnikanie, a najmä pre malé a stredné podniky (MSP) (2001 – 2006) Záverečná správa k 31.12.2006 (vrátane kľúčových výsledkov k 31. 12. 2007) (podľa článku 5 ods. 1 rozhodnutia Rady 2000/819/ES zmeneného a doplneného rozhodnutiami Európskeho parlamentu a Rady 593/2004/ES a 1776/2005/ES) {SEC(2008)2750} OBSAH 1. Všeobecný úvod 3 2. Prehľad 4 2.1. Implementácia rozpočtu 4 2.2. Zemepisná implementácia 5 3. Záručný fond pre MSP 6 3.1. Rozpočtová situácia 6 3.1.1. Prehľad 6 3.1.2. Čerpanie 6 3.1.3. Pákový efekt 7 3.1.4. Lepšie sprístupnenie finančných zdrojov pre MSP 7 3.1.5. Štátna pomoc 7 3.1.6. Čisté vyžiadané platby a nahradené straty 8 3.2. Finanční sprostredkovatelia 8 3.3. Prijímateľské MSP 8 4. Fond štartovacieho kapitálu ETF 10 4.1. Rozpočtová situácia 10 4.2. Finanční sprostredkovatelia 11 4.3. Prijímateľské MSP 11 5. Program zárodkového kapitálu 12 5.1. Rozpočtová situácia 12 5.1.1. Prehľad 12 5.1.2. Viazanie a čerpanie rozpočtových prostriedkov 12 5.2. Finanční sprostredkovatelia 12 6. Program „Spoločný európsky podnik“ (SEP) 12 7. Všeobecné závery 13 1. VšEOBECNÝ ÚVOD Toto je záverečná výročná správa (záverečná správa) o pokroku dosiahnutom v implementácii finančných nástrojov v rámci MAP, viacročného programu pre podniky a súkromné podnikanie, najmä pre malé a stredné podniky (MSP) [1]. Bola vypracovaná v súlade s článkom 5 ods. 1 rozhodnutia Rady 2000/819/ES zmeneného a doplneného rozhodnutiami Európskeho parlamentu a Rady 593/2004/ES a 1776/2005/ES, v ktorých sa ustanovuje, že Komisia predloží Európskemu parlamentu a Rade výročnú správu o vykonávaní finančných nástrojov tohto programu a obdobnú záverečnú správu za záverečný rok. MAP sa mal pôvodne vzťahovať na obdobie rokov 2001 až 2005. Na zabezpečenie kontinuity činnosti do začatia nasledujúceho programu v rámci nových finančných perspektív bol však MAP predĺžený v septembri 2005 o jeden rok, do konca roka 2006. Cieľom finančných nástrojov MAP je zlepšiť finančné prostredie pre podnikanie, najmä pre MSP. MAP stavia na výsledkoch dosiahnutých v rámci Iniciatívy pre hospodársky rast a zamestnanosť[2] z roku 1998. Táto správa sa vzťahuje na štyri finančné nástroje Spoločenstva („opatrenia“) implementované v rámci MAP, tzn. - Záručný fond pre MSP - Fond štartovacieho kapitálu pre európske technologické zariadenia (ďalej len „Fond štartovacieho kapitálu ETF“) - Program zárodkového kapitálu - Program „Spoločný európsky podnik“ (SEP) Správa poskytuje prehľad o pokroku dosiahnutom k 31.12.2006 a každému finančnému nástroju je v nej venovaná jedna kapitola (kapitoly 3, 4, 5 a 6). Opisy vyššie spomínaných finančných nástrojov a konkrétne pripomienky ku každému z nich sú uvedené v oddieloch III a IV pracovného dokumentu útvarov Komisie priloženého k tejto správe (SEK(2008)XXX). Prvé tri finančné nástroje spravuje Európsky investičný fond (EIF) v mene a pod dohľadom Európskej komisie[3]. V členských štátoch boli zvolení príslušní finanční sprostredkovatelia. Program SEP bol zaradený do Rozhodnutia Rady 2000/819/ES o MAP avšak bez pridelenia konkrétnych rozpočtových prostriedkov v rámci MAP. Program SEP riadila Európska komisia s použitím rozpočtových zdrojov z predchádzajúcej Iniciatívy pre hospodársky rast a zamestnanosť. Schvaľovanie projektov s použitím rozpočtových prostriedkov dostupných v rámci MAP prakticky začalo v polovici roka 2002. Projekty predložené pred týmto dátumom boli schválené v rámci Iniciatívy pre hospodársky rast a zamestnanosť. Upozornenie: Obdobie viazanosti v rámci MAP sa skončilo dňa 31.12.06. Avšak: Pre väčšinu finančných sprostredkovateľov v rámci Záručného fondu pre MSP sa obdobie dostupnosti, počas ktorého mohli zahrnúť príslušné úvery malým a stredným podnikom do portfólia zaručeného EIF, skončilo iba 30. 6.2007 alebo 31.12.2007. Podpisové obdobie v rámci Fondu štartovacieho kapitálu ETF, počas ktorého mohol EIF vyčleniť prostriedky pre fondy rizikového kapitálu, sa skončilo iba 30. 6.2007. Predĺžené obdobia dostupnosti znamenajú, že tieto nástroje pokračovali aj po poslednom poskytnutí viazaných rozpočtových prostriedkov Spoločenstva v roku 2006, čo malo za cieľ umožniť bezproblémový prechod k programu CIP, ktorý nahrádza MAP. Na konci príslušnej kapitoly tejto správy sa nachádza tabuľka s vybranými kľúčovými výsledkami ku koncu roka 2007 odrážajúcimi predĺžené obdobia dostupnosti. | 2. PREHľAD 2.1. Implementácia rozpočtu Finančné nástroje MAP prispievajú predovšetkým k plneniu štvrtého cieľa MAP, ktorým je „zlepšiť finančné prostredie pre podnikanie, najmä pre MSP“ [4]. Ich cieľom je riešiť zistené medzery a/alebo zlyhania trhu. Pomáhajú „ zmierniť riziko pre finančných sprostredkovateľov, následne sprístupniť MSP finančné prostriedky a zároveň majú veľký pákový efekt“ [5]. V súvislosti s rozpočtom tieto finančné nástroje predstavujú najvýznamnejšie oblasti činnosti v rámci MAP. Ostatnými oblasťami sú rozvoj politík a sieť Euro info centier (EIC). Pre celý program MAP bol spočiatku navrhnutý orientačný rozpočet na obdobie rokov 2001-2005 vo výške 450 mil. EUR. Vzhľadom na predĺženie MAP o jeden rok, rozhodnutie rozpočtových orgánov o zvýšení prostriedkov a na prevody z iných rozpočtových položiek, dosiahol orientačný rozpočet pre celý MAP na obdobie rokov 2001 – 2006 výšku 653 mil. EUR. Na konci roka 2006 boli finančným nástrojom MAP pridelené celkové zdroje vo výške 519,0 mil. EUR. Toto zahŕňa okrem viazaných rozpočtových prostriedkov aj úrok vo výške 9,9 mil. EUR a iné príjmy. Z celkovej výšky zdrojov pridelených finančným nástrojom MAP sa nevyužilo iba 5,0 mil. EUR[6] súvisiacich s Programom zárodkového kapitálu. Spolu bolo projektom pridelených 466,5 mil. EUR. Po 31. 12. 2006 Európska komisia už v rámci MAP neposkytla ďalšie viazané rozpočtové prostriedky. Po tomto dátume sa všetky nové projekty predkladajú v rámci Rámcového programu pre konkurencieschopnosť a inovácie (CIP), ktorý nahrádza MAP. Od roku 2007 všetky zostatky na správcovskom účte MAP sa vracajú do všeobecného rozpočtu EÚ. Viazanosť nepoužitých viazaných rozpočtových prostriedkov sa zruší. Tabuľka A: Finančné nástroje MAP – rozpočtový prehľad – k 31.12.2006 (mil. EUR) | Záručný fond pre MSP | Fond štartovacieho kapitáli ETF | Program zárodkového kapitálu | Spolu | Viazané rozpočtové prostriedky | 289,0 | 214,5 | 5,6 | 509,1 | Príjmy | 4,0 | 5,9 | 0,0 | 9,9 | Zdroje spolu | 293,0 | 220,4 | 5,6 | 519,0 | Čisté záväzky Európskej komisie[7] | 265,2[8] | 201,1 | 0,2 | 466,5 | Rezerva na manažérske poplatky a ďalšie oprávnené výdavky EIF | 27,8 | 19,3 | 0,4[9] | 47,5 | Použité prostriedky spolu | 293,0 | 220,4 | 0,6[10] | 514,0 | Zdroj: Európska komisia, EIF; údaje získané: 21. júna 2007 Celkový objem úverov súvisiaci s viazanou sumou bol veľmi vysoký. Napríklad pre približne 262 miliónov EUR limitných súm podpísaných v rámci Záručného fondu pre MSP, boli podporené úvery vo výške takmer 17 500 miliónov EUR (podrobnosti o tomto „pákovom efekte“ sa nachádzajú v kapitole 3.2.3)[11]. 2.2. Zemepisná implementácia Finančné nástroje MAP využilo spolu 29 krajín tzn. všetky súčasné členské štáty EÚ spolu s Tureckom a Nórskom. Z 31 oprávnených krajín finančné nástroje MAP nevyužili iba 2 (Island a Lichtenštajnsko). V súlade s dohodami o splnomocnení a riadení medzi EIF a Komisiou, sa EIF zaviazal „vynasnažiť sa dosiahnuť vyvážené geografické rozloženie troch finančných nástrojov MAP“. Na absorpčnú schopnosť a využiteľnosť rôznych finančných nástrojov majú vplyv rôzne potreby, trhové podmienky a makroekonomická situácia v rôznych účastníckych krajinách. Cieľom prijatého flexibilného prístupu bolo kompenzovať tieto rozdiely napríklad výberom takého finančného nástroja spomedzi finančných nástrojov, ktorý bol pre danú krajinu čo najvhodnejší. Komisia zastáva názor, že celkovo sa podarilo dosiahnuť primerané geografické rozloženie , ktoré využíva všetky finančné nástroje. Na troch mapách v oddiele II pracovného dokumentu útvarov Komisie priloženého k tejto správe (SEK(2008)XXX) je zobrazené geografické rozloženie čistých záväzkov Európskej komisie pre všetky finančné nástroje spolu. 3. ZÁRUčNÝ FOND PRE MSP 3.1. Rozpočtová situácia 3.1.1. Prehľad V roku 2006 sa dopyt po Záručnom fonde pre MPS udržal na predchádzajúcej zvýšenej úrovni, a to najmä v skupine úverových záruk a v skupine záruk na mikroúvery. Väčšina dohôd sa kvôli uspokojeniu potrieb finančných sprostredkovateľov predĺžila. Rozpočtové zdroje viazané v rámci Záručného fondu pre MSP k 31. 12. 2006 tvorili 293,0 mil. EUR, čo predstavuje 56 % celkového rozpočtu vyčleneného pre finančné nástroje MAP. Táto suma zahŕňa kumulovaný úrok vo výške 4,0 mil. EUR ku koncu roka 2006.[12] Celkový rozpočet pokrýva plné náklady na fond vrátane strát zo záruk, manažérskych poplatkov EIF a ďalších oprávnených výdavkov EIF. Rozpočtová čiastka vyčlenená pre finančných sprostredkovateľov na celé programové obdobie predstavovala 265.2 mil. EUR, vrátane projektov schválených Komisiou, ktoré ešte musia byť podpísané medzi EIF a finančnými sprostredkovateľmi. Pozri aj: - Tabuľku A (v časti 2.1): Finančné nástroje MAP – Záručný fond pre MSP Ďalšie informácie sa nachádzajú v oddiele I pracovného dokumentu útvarov Komisie priloženého k tejto správe (SEK(2008)XXX): - Obrázok 1: Kumulatívny vývoj transakcií EIF (podľa rokov) - Obrázok 2: Záväzky voči finančným sprostredkovateľom (podľa rokov) 3.1.2. Čerpanie Čerpanie predstavuje pomer medzi skutočným objemom záruk EIF a maximálnou sumou záruk EIF. K 31.12.2006 boli zdroje vyčerpané v plnej výške[13]. Obdobie dostupnosti pre väčšinu finančných sprostredkovateľov končí buď 31. 6. 2007, alebo 31.12. 2007, čo umožňuje bezproblémový prechod k Rámcovému programu na podporu konkurencieschopnosti a inovácií (CIP), ktorý nahrádza MAP. CIP sa vzťahuje na obdobie od 1. januára 2007 do 31. decembra 2013. Predĺžené obdobia dostupnosti znamenajú, že tento nástroj bude pokračovať aj po poslednom poskytnutí viazaných rozpočtových prostriedkov Spoločenstva v roku 2006. Okrem toho podstatná časť záruk, ktoré EIF poskytol v rámci tohto nástroja, má splatnosť do 10 rokov. To znamená, že platby v súvislosti s úvermi v stave zlyhania sa budú realizovať v období do 10 rokov po konci posledného obdobia dostupnosti, ale v žiadnom prípade nie po dátume skončenia platnosti MAP k 31. 12. 2016) a že povinnosti jednotlivých zainteresovaných aktérov týkajúce sa spisovania správ, monitorovania a kontroly budú pokračovať aj počas tohto obdobia. Bol zaznamenaný vysoký dopyt ako po skupine úverových záruk (takmer 80% rozpočtových prostriedkov vyčlenených pre finančných sprostredkovateľov) tak do istej miery aj po skupine mikroúverov (približne 14 %). Skupina záruk na priame investície bola doteraz použitá len v obmedzenom rozsahu (6 %), keďže cieľový súbor, ktorým sú existujúce schémy záruk na priame investície, je obmedzený. 3.1.3. Pákový efekt Záručné schémy MAP majú vo všeobecnosti veľmi veľký pákový efekt (tu definovaný ako odhadovaný pokrytý objem podkladových úverov/ pridelené rozpočtové prostriedky Záručného fondu pre MSP ). Spôsobujú to najmä dva činitele: - Rozpočet EÚ kryje maximálnu rizikovú expozíciu na úrovni portfólií, ktorá je limitovaná na základe predpokladaných strát očistených o predpokladané nahradené straty a rizikové prémie pre finančných sprostredkovateľov. Tento maximálny limit umožňuje pritiahnuť významne vyššiu čiastku úverov MSP. - Pákový efekt ďalej zvyšuje reťaz aktérov zdieľajúcich riziko. Napríklad úverové záruky majú veľmi veľký pákový efekt, keďže sa často poskytujú vo forme protizáruk inštitúciám, ktoré zas poskytujú záruky iným aktérom, napríklad sprostredkovateľom a bankám. V dôsledku vysokého zdieľania rizika medzi týmito rôznym aktérmi je pákový efekt z hľadiska objemu podporovaných úverov v rámci skupiny úverových záruk pre MSP veľmi vysoký. V prípade mikroúverov je situácia zvyčajne iná v tom, že väčšina záruk EIF sú priame záruky určené sprostredkovateľom, ktorí zvyčajne poskytujú úvery priamo konečným prijímateľom (MSP). Mikroúvery sa ďalej zameriavajú na vysoko rizikové MSP, čo má za následok vyššie maximálne limity. Pákový efekt je teda vo všeobecnosti pri úverových zárukách menší. Na konci roka 2006 bol pákový efekt približne 67 ku 1 pre všetky skupiny spolu. Celkovo konečný pákový efekt sa ešte môže zvýšiť, pretože skúsenosti dokazujú, že suma vyčlenená na pokrytie strát spojených so záručnými operáciami sa nie vždy využije v plnej výške a to dokonca ani vtedy, ak sa podarí dosiahnuť cieľové úverové objemy. Konečný pákový efekt teda môže zvýšiť aj zrušenie viazanosti nevyužitých čiastok maximálnych limitov. Konkrétne informácie o pákovom efekte sa uvádzajú v oddiele I pracovného dokumentu útvarov Komisie priloženého k tejto správe (SEK(2008)XXX): - Tabuľka 1: Pákový efekt (finančná páka) 3.1.4. Lepšie sprístupnenie finančných zdrojov pre MSP Zlepšenie sprístupnenia finančných zdrojov vďaka Záručnému fondu pre MSP sa odhaduje podľa údajov poskytnutých EIF a na základe istých úvah/ predpokladov konkrétne uvedených v tabuľke 1 oddielu I pracovného dokumentu útvarov Komisie priloženého k tejto správe (SEK(2008)XXX): - Odhad lepšieho sprístupnenia finančných zdrojov pre MSP Na základe týchto predpokladov je možné odhadnúť, že Záručný fond pre MSP pomohol podporiť dodatočný objem úverov vo výške viac než 13 mld. EUR. 3.1.5. Štátna pomoc Osobitná pozornosť sa venuje zabezpečeniu, aby záručné alebo úverové programy finančných sprostredkovateľov boli v súlade s príslušnými platnými pravidlami štátnej pomoci. Každý finančný sprostredkovateľ je zmluvne povinný podpísať vyhlásenie, že príslušný režim štátnej pomoci a príslušné pravidlá štátnej pomoci sú uvedené v dohodách medzi EIF a finančnými sprostredkovateľmi. 3.1.6. Čisté vyžiadané platby a nahradené straty Do 31. 12 2006 bolo vyplatených o niečo viac než 40 mil. EUR zodpovedajúcich podielu EIF na čistých stratách vyplývajúcich z úverov v stave zlyhania[14]. Kumulatívna suma platieb je stále veľmi malá v porovnaní s objemom záväzkov EIF v tejto etape implementačného cyklu. Obdobie trvania finančného nástroja sa však končí až 31/12/2016 a vzhľadom na dĺžku záruk EÚ na úvery sa podstatná časť strát pravdepodobne prejaví až v budúcnosti. Prehľad čistých vyžiadaných platieb a nahradených strát sa nachádza v oddiele I pracovného dokumentu útvarov Komisie priloženého k tejto správe (SEK(2008)XXX): Tabuľka 2: Obdržané výzvy a nahradené straty Od 2007 možné zníženie maximálnych limitov vyústi do zrušenia viazanosti alebo vrátenia výdavkov do všeobecného rozpočtu EÚ. 3.2. Finanční sprostredkovatelia K 31. 12. 2006 sa podpísalo 51 zmlúv so 46 finančnými sprostredkovateľmi z 26 členských štátov z celkového počtu 27 členských štátov (tzn. so všetkými okrem Luxemburska[15]) ako aj z Turecka a Nórska. Prehľad podľa skupín a krajín možno nájsť v oddiele I pracovného dokumentu útvarov Komisie priloženého k tejto správe (SEK(2008)XXX): - Tabuľka 3: Finanční sprostredkovatelia 3.3. Prijímateľské MSP Schvaľovanie projektov v rámci MAP sa začalo v máji 2002. Počet konečných prijímateľských subjektov sa postupne zvyšoval a na konci roka 2006 dosiahol takmer 194 000 MSP[16] (z toho viac ako 163 000 v skupine úverových záruk). Pre porovnanie, počet prijímateľských subjektov dosiahnutý na konci roka 2005 predstavoval 111 100 prijímateľských MSP. Prehľad podľa prijímateľských MSP a krajiny sa nachádza v oddieloch I a II pracovného dokumentu útvarov Komisie priloženého k tejto správe (SEK(2008)XXX): - Tabuľka 4: Prijímateľské MSP – Rozdelenie podľa krajín - Mapa 3: Prijímateľské MSP/krajina (vrátane údajov z Fondu štartovacieho kapitálu ETF) Informácie o zamestnanosti sú dostupné k dátumu poskytnutia úveru[17]. Ku koncu roka 2006 bolo v podnikoch, ktoré získali záruky v rámci skupín ZFMPS[18], zamestnaných takmer 900 000 osôb. Pre porovnanie, v roku 2005 bolo k dátumu poskytnutia úveru evidovaných približne 620 000 osôb ako zamestnaných a v roku 2004 približne 328 000 osôb. Zvýšenie úhrnného počtu zamestnaných osôb je spôsobené najmä zvýšením počtu prijímateľských MSP. Koneční prijímatelia s maximálne 10 zamestnancami predstavovali v skupine úverových záruk 91 % (177 625) celkového počtu MSP záručný fond pre MSP využívajúcich záručný fond pre MSP.[19] Je zaujímavé porovnať členenie MSP podľa veľkosti v tomto nástroji s členením v EÚ všeobecne. Podľa najnovších dostupných štatistík 91,4 % MSP v EÚ sú mikropodniky (0 – 9 zamestnancov), 7,3 % sú malé podniky (10 – 49) a 1,1 % sú stredné podniky (50 – 249)[20]. To jasne dokazuje, že Záručný fond pre MSP sa pevne sústreďuje na cieľovú skupinu veľmi malých a začínajúcich podnikov . V oddiele I pracovného dokumentu útvarov Komisie priloženého k tejto správe (SEK(2008)XXX) sa uvádza rozdelenie podľa veľkostnej triedy: - Tabuľka 5: Prijímateľské MSP – Rozdelenie podľa krajín a veľkostnej triedy V oddiele I pracovného dokumentu útvarov Komisie priloženého k tejto správe (SEK(2008)XXX) sa tiež uvádza rozdelenie podľa odvetví podľa klasifikácie ekonomických činností NACE pre celý nástroj a pre jednotlivé skupiny nástroja. - Obrázok 3: Prijímateľské MSP – Rozdelenie podľa odvetvia Ku koncu roka 2006 podporil Záručný fond pre MSP investície v celkovej výške 23 mld. EUR, pričom najvyšší podiel na tomto objeme mala skupina úverových záruk. Pre porovnanie, objem ku koncu roka 2005 bol približne 16 mld. EUR. Prehľad sa nachádza v oddiele I pracovného dokumentu útvarov Komisie priloženého k tejto správe (SEK(2008)XXX): - Tabuľka 6: Objem investícií podľa skupín Aktualizované údaje z roku 2007 (pre porovnanie sú zobrazené aj údaje z roku 2006) Kumulované údaje k | Počet prijímateľských MSP | Počet osôb zamestnaných v prijíma-teľských MSP | Odhadovaný pokrytý objem úverov (mil. EUR) | Odhadovaný objem investícií (mil. EUR) | Čisté záručné plnenie (mil. EUR) | 31.12.2006 | 193 790 | 989 773 | 17 449,3 | 23 383,6 | 40,0 | 31.12.2007 | 233 345 | 1 169 389 | 17 937,6 | 27 916,1 | 70,5 | 4. FOND šTARTOVACIEHO KAPITÁLU ETF 4.1. Rozpočtová situácia Vďaka výraznému oživeniu trhu rizikového kapitálu prebiehajúcemu od roku 2005 bol v roku 2006 zaznamenaný významný prílev nových projektov. Podľa oznámenia publikovaného Európskou asociáciou súkromného a rizikového kapitálu (EVCA) bol „rok 2006 ďalším významným rokom pre odvetvie európskeho súkromného kapitálu […] počas ktorého bol zaznamenaný nárast zhromažďovaných prostriedkov a investičnej činnosti.“ [21]. Najmä vďaka zlepšeniu trhových podmienok bol počas roka 2006 zaznamenaný najvyšší nárast investícií schválených Komisiou počas celého trvania programového obdobia. Investície schválené v 2006 prekročili úhrnné investície schválené od roku 2002. Rozpočtové zdroje viazané v rámci Fondu štartovacieho kapitálu ETF k 31.12.2006 tvorili viac než 220 mil. EUR , čo predstavuje takmer 43 % celkového rozpočtu vyčleneného pre finančné nástroje MAP. Do konca roku 2006 boli využité všetky prostriedky, ktoré boli v rámci Fondu štartovacieho kapitálu ETF k dispozícii. Tento celkový rozpočet zahŕňa úplné náklady nástroja vrátane investícií do fondov rizikového kapitálu, manažérskych poplatkov a ďalších oprávnených výdavkov EIF. Z toho bolo 201,1 mil. EUR vyčlenených pre fondy rizikového kapitálu, a to ako pre projekty už schválené Komisiou, tak aj pre projekty pripravené na podpísanie v priebehu roka 2007[22]. Výnos (splátky a dividendy) z fondov rizikového kapitálu dosiahol v roku 2006 približne 1,4 mil. EUR, čo do konca roku 2006 predstavuje kumulovaný výnos z fondov rizikového kapitálu v rámci MAP vo výške 1,6 mil. EUR. Pre porovnanie, ku koncu roka 2005 tieto výnosy predstavovali iba okolo 154 000 EUR. Táto relatívne nízka čiastka výnosov v porovnaní s čiastkou vyplatenou do fondov rizikového kapitálu (takmer 30 mil. EUR) je zapríčinená skutočnosťou, že väčšina fondov ešte nevstúpila do obdobia predaja investícií, takže bolo uskutočnených iba veľmi málo likvidácií podielov. Očakáva sa však, že v priebehu nasledujúcich rokov, kedy fondy rizikového kapitálu vstúpia do obdobia predaja investícií, sa čiastka výnosov významne zvýši. V prípade Fondu štartovacieho kapitálu ETF v rámci Iniciatívy hospodárskeho rastu a zamestnanosti (1998-2000) bolo za celkové prostriedky vyplatené v prospech fondov rizikového kapitálu vo výške 94 mil. EUR splatených ku koncu roka 2006 už 46 mil. EUR. Okrem výnosov získaných z fondov rizikového kapitálu, kumulovaný úrok a ďalšie príjmy priniesli ďalších 4,3 mil. EUR, čo spolu predstavuje ku koncu roka 2006 príjmy vo výške takmer 5,9 mil. EUR . Pozri aj: - Tabuľku A (v časti 2.1): Finančné nástroje MAP – Fond štartovacieho kapitálu ETF Ďalšie informácie sa nachádzajú v oddiele I pracovného dokumentu útvarov Komisie priloženého k tejto správe (SEK(2008)XXX): - Obrázok 4: Celkový vývoj transakcií EIF (podľa rokov), vrátane celkových prostriedkov vyplatených v prospech fondov rizikového kapitálu vo výške takmer 38 mil. EUR. 4.2. Finanční sprostredkovatelia V roku 2006 bolo schválených 12 nových investícií do fondov rizikového kapitálu (pričom jedno schválenie bolo neskôr zrušené). V rámci Fondu štartovacieho kapitálu ETF bolo schválených spolu 21 investícií do fondov rizikového kapitálu v 10 krajinách. Fondy rizikového kapitálu, do ktorých EIF investoval, sa orientujú najmä na investície do financovania počiatočného rozvoja sektorov špičkových technológií, ako informačné a komunikačné technológie, mikroelektronika, internet, zdravotná starostlivosť a biovýskum/biotechnológie. Toto je v súlade s investičnou politikou Fondu štartovacieho kapitálu ETF. Zoznam fondov rizikového kapitálu, do ktorých EIF investoval, sa nachádza v oddiele I pracovného dokumentu útvarov Komisie priloženého k tejto správe (SEK(2008)XXX) a zobrazuje jednak ich zemepisné umiestnenie a jednak odvetvové zameranie: - Tabuľka 7: Fondy rizikového kapitálu so zmluvnými dohodami s EIF 4.3. Prijímateľské MSP Do decembra 2006 fondy rizikového kapitálu investovali v rámci nástroja do 73 portfóliových spoločností (ku koncu roka 2005: 35). Väčšina fondov rizikového kapitálu sa zatiaľ nachádza iba v raných etapách ich príslušných investičných období, takže veľa údajov týkajúcich sa zamestnanosti bude zatiaľ iba predbežných a v kontexte finančných nástrojov MAP nebude mať významnú váhu. Aktualizované údaje z roku 2007 (pre porovnanie sú zobrazené aj údaje z roku 2006) Kumulované údaje k | Počet prijímateľských MSP | Prostriedky vyčlenené pre fondy rizikového kapitálu (mil. EUR) | Suma vyplatená fondom rizikového kapitálu (mil. EUR) | 31.12.2006 | 73 | 201,1 | 29,6 | 31.12.2007 | 123 | 200,5 | 62,3 | Rok | Výnosy (splátky a dividendy) (mil. EUR) | Úroky a iné príjmy (mil. EUR) | Príjmy spolu (mil. EUR) | Kumulované príjmy (mil. EUR) | 2006 | 1,4* | 2,1 | 3,5 | (k 31.12.) 5,9 | 2007 | 2,0 | 3,5 | 5,5** | (k 31.12.) 11,4 | * V súlade s právnym základom po ukončení reinvestičného obdobia „akékoľvek zostatky na správcovskom účte, iné než viazané prostriedky, ktoré ešte neboli vyčerpané alebo investované a prostriedky v primeranej výške na pokrytie oprávnených nákladov a výdavkov, akými sú manažérske poplatky EIF, budú vrátené do všeobecného rozpočtu Európskej únie ". ** Toto sú príjmy generované po ukončení obdobia viazanosti. V súlade s právnym základom budú prevedené do všeobecného rozpočtu Európskej únie. Príjmy v GBP a SEK sa prepočítajú podľa výmenných kurzov platných k 31.12.2007. 5. PROGRAM ZÁRODKOVÉHO KAPITÁLU 5.1. Rozpočtová situácia 5.1.1. Prehľad K 31.12.2006 sa rozpočtové zdroje dostupné v rámci Programu zárodkového kapitálu udržali na úrovni 5,6 mil. EUR viazaných už v roku 2001. Celkový rozpočet zahŕňa úplné náklady na nástroj vrátane grantov vyplatených prijímateľským subjektom, manažérskych poplatkov EIF a ďalších oprávnených nákladov. V roku 2006 neboli schválené žiadne nové projekty. Namiesto toho boli ku koncu roka 2006 zrušené 4 projekty[23]. Kvôli tomuto zrušeniu výška čistých viazaných prostriedkov v rámci Programu zárodkového kapitálu klesla na úroveň 200 000 EUR a nevyužitý rozpočet stúpol na 5 mil. EUR. V roku 2007 bola zrušená viazanosť tejto nepoužitej sumy a prostriedky boli vrátené do všeobecného rozpočtu EÚ. Pozri aj: - Tabuľku A (v časti 2.1): Finančné nástroje MAP – Program zárodkového kapitálu 5.1.2. Viazanie a čerpanie rozpočtových prostriedkov K 31.12.2006 predstavuje úhrnný vývoj celkovej sumy grantov do fondov rizikového kapitálu 200 000 EUR. To je v súlade s rozvrhom a podmienkami stanovenými v grantových dohodách, v ktorých sa stanovuje, že granty sa majú platiť v dvoch splátkach. Prvá splátka je splatná najskôr 18 mesiacov po podpise dohody a druhá (a posledná) splátka najskôr 36 mesiacov po podpise dohody. Prehľad sa nachádza v oddiele I pracovného dokumentu útvarov Komisie priloženého k tejto správe (SEK(2008)XXX): - Obrázok 5: Kumulatívny vývoj transakcií EIF (podľa rokov) 5.2. Finanční sprostredkovatelia Fondy rizikového kapitálu schválené v rámci Programu zárodkového kapitálu majú podpísané zmluvné dohody s EIF v rámci Fondu štartovacieho kapitálu ETF. K 31.12.2006 boli podpísané dve grantové dohody s dvoma fondmi rizikového kapitálu. Viac informácií možno nájsť v oddiele I pracovného dokumentu útvarov Komisie priloženého k tejto správe (SEK(2008)XXX): - Tabuľka 8: Fondy rizikového kapitálu so zmluvnými dohodami s EIF 6. PROGRAM „SPOLOčNÝ EURÓPSKY PODNIK“ (SEP) Cieľom programu SEP bolo podporovať vytváranie nadnárodných partnerstiev medzi najmenej dvoma MSP z rôznych štátov v rámci Európskeho hospodárskeho priestoru. Zo záveru hodnotenia Iniciatívy hospodárskeho rastu a zamestnanosti vyplýva, že využiteľnosť programu SEP na trhu bola nízka, efekt tvorby nových pracovných príležitostí obmedzený a náklady na jeho správu veľmi vysoké. Zo záverov ďalších dvoch hodnotiacich správ[24] vyplýva, že program by mal byť ukončený. Vo svetle týchto záverov Komisia dňa 8.12. 2003 prijala návrh rozhodnutia Európskeho parlamentu a Rady o zrušení programu SEP[25]. Európsky parlament a Rada prijali toto rozhodnutie [26] dňa 21. 7. 2004. Program SEP sa počínajúc dňom 29. 12. 2004 uzavrel pre nové žiadosti. Do konca roka 2006 bolo prijatých spolu 323 žiadostí, podpísaných 230 dohôd a vyčlenených 19,8 mil. EUR na projekty. V súčasnosti ešte prebieha 9 projektov. Ďalšie podrobnosti sa uvádzajú v oddiele V pracovného dokumentu útvarov Komisie priloženého k tejto správe (SEK(2008)XXX): 7. VšEOBECNÉ ZÁVERY Finančné nástroje MAP z pohľadu rozpočtu predstavovali najvýznamnejší prvok programu MAP. Ku koncu programu predstavovali celkové prostriedky vyčlenené na finančné nástroje takmer 520 mil. EUR, z čoho nebolo použitých 5 mil. EUR vyčlenených na Program štartovacieho kapitálu. Od polovice roka 2002 do konca roka 2006 bolo schválených spolu 74 transakcií[27] v celkovej výške 467 mil. EUR. Finančné nástroje MAP využilo takmer 194 000 MSP, čo predstavuje približne 1% všetkých MSP v EÚ. Podarilo sa dosiahnuť široké zemepisné pokrytie, keďže finančné nástroje využilo až 29 krajín (všetky členské štáty EÚ spolu s Tureckom a Nórskom) z celkového počtu 31 oprávnených krajín [28]. Záručný fond pre MSP bol trhom veľmi dobre prijatý. Úspešné boli najmä skupina úverových záruk a skupina záruk na mikroúvery, čo umožnilo finančným sprostredkovateľom zvýšiť objemy a prevziať vyššie riziko. Záručný fond pre MSP sa pozorne riadil potrebami trhu a bol od začiatku navrhnutý tak, aby sa harmonicky prispôsobil špecifickým trhovým podmienkam každej krajiny. Celkový objem podporený Záručným fondom pre MSP bol veľmi vysoký. Pre približne 262 miliónov EUR podpísaných limitných súm boli podporené úvery vo výške takmer 17 500 miliónov EUR. V poradí druhý za štrukturálnymi fondmi, ktoré však disponujú omnoho vyššími rozpočtovými prostriedkami a majú iné zameranie, je Záručný fond pre MSP najvýznamnejším programom EÚ v zmysle počtu konečných prijímateľských MSP. Implementácia Fondu štartovacieho kapitálu ETF sa na začiatku programového obdobia stretávala s určitými ťažkosťami v dôsledku zložitej situácie v získavaní finančných zdrojov, ktorá existovala na trhu rizikového kapitálu EÚ. Zlepšenie hospodárskej situácie v 2005 a 2006 so sebou prinieslo významné zvýšenie dopytu po tomto finančnom nástroji. Program zárodkového kapitálu bol oproti pôvodným očakávaniam menej úspešný, čo zapríčinili najmä obmedzenia vyplývajúce z kritérií oprávnenosti a zložité trhové podmienky pre zárodkový kapitál. Z hodnotenia schém finančnej pomoci ES pre MSP[29] vyplýva, že finančné nástroje MAP sú účinné a efektívne. Ich riadenie Európskym investičným fondom sa považovalo za najlepší postup z pohľadu ich priblíženia trhu. Podľa hodnotiacich subjektov zohrávajú katalytickú úlohu pri zvyšovaní ponuky finančných zdrojov pre MSP v celej EÚ vrátane v tých krajín, v ktorých sú vnútroštátne finančné nástroje menej rozvinuté. Nedávne externé hodnotenie MAP[30] podporuje závery hodnotenia schém finančnej pomoci. V tomto hodnotení sa dospieva k záveru, že Záručný fond pre MSP a Fond štartovacieho kapitálu ETF boli zásadným prínosom pre zlepšenie finančného prostredia pre podnikanie ako nástroje verejnej politiky podporujúce prístup MSP k finančným prostriedkom. Hodnotiace subjekty sa domnievajú, že finančné nástroje sa efektívne implementujú prostredníctvom „reťaze“, ktorú tvorí GR pre podniky—GR pre hospodárske a finančné záležitosti—Európsky investičný fond (EIF). V správe sa potvrdzuje, že prijatý prístup „nie jedného riešenia pre všetkých“ je správny: nástroje rizikového kapitálu, ako aj záručné nástroje možno ľahko upraviť na rôzne a vyvíjajúce sa trhové podmienky. Hodnotenie MAP ex-post sa uskutoční spolu s predbežným hodnotením špecifického "Programu pre podnikanie a inovácie", ktorý je súčasťou nástupníckeho programu CIP. Ukončenie hodnotenia je plánované na december 2008. Hodnotenie sa bude zameriavať na analýzu výsledkov a dopadov MAP. Celkovo je možné konštatovať, že finančné nástroje v rámci MAP pomohli vyriešiť určité medzery a nedostatky kapitálových trhov pre začínajúce spoločnosti a MSP. Vo všeobecnosti finančné nástroje MAP dosiahli svoj cieľ, ktorým bolo zlepšenie finančného prostredia pre európske podnikanie, najmä pre MSP. Finančné nástroje boli implementované na primeranej a efektívnej úrovni s vysokým pákovým efektom. Prostredníctvom investícií sa im podarilo získať významný objem dodatočných prostriedkov a podporiť veľký počet MSP. Rámcový program pre konkurencieschopnosť a inovácie (2007 až 2013) ( CIP), ktorý je nástupníckym programom MAP, je koherentnou odpoveďou na ciele stratégie hospodárskeho rastu a pracovných miest. Právny základ pre CIP nadobudol platnosť dňa 29. novembra 2006[31]. Prehľadný opis CIP sa nachádza v oddiele V pracovného dokumentu útvarov Komisie priloženého k tejto správe (SEK(2008)XXX). [1] Rozhodnutie Rady 2000/819/ES (Ú. v. ES L 333, 29.12.2000, s.84) z 20.12.2000 upravené rozhodnutím 593/2004/ES z 21. júla 2004 (Ú. v. EÚ L 268, 16.8.2004, s. 4) a rozhodnutím Európskeho parlamentu a Rady 1776/2005/ES z 28. septembra 2005 (Ú. v. EÚ L 289, 3.11.2005, s. 14). [2] Ú. v. ES L 155, 29.05.1998, s. 43. [3] Dňa 10. 12. 2001 Komisia prijala rozhodnutie K(2001) 3973 o implementácii finančných nástrojov MAP. Následne Komisia 18. 12. 2001 podpísala s EIF dohody o správe a riadení pre Fond štartovacieho kapitálu ETF, Záručný fond pre MSP a Program zárodkového kapitálu. Tieto dohody sa revidovali 22. 12. 2005 s cieľom zohľadniť predĺženie MAP. [4] Ako je stanovené v článku 2 ods.1 písm. d) rozhodnutia Rady 2000/819/ES. [5] V súlade s vyhlásením uvedeným v Externom hodnotení viacročného programu pre podniky a súkromné podnikanie, a najmä pre malé a stredné podniky, záverečnej hodnotiacej správe, Brusel 2004, s. 52. [6] V roku 2007 bola zrušená viazanosť tejto nevyužitej sumy. [7] Predstavuje projekty schválené Komisiou, ktoré neboli zrušené. [8] Zahŕňa limitné sumy 261,6 mil. EUR (pozri tabuľku 1 v oddiele I pracovného dokumentu útvarov Komisie priloženého k tejto správe (SEK(2008)XXX)). [9] Rezerva bola vypočítaná na základe celkových viazaných rozpočtových prostriedkov. V roku 2007 došlo k zrušeniu viazanosti prostriedkov vo výške 0,145 mil. EUR, ktoré boli následne začlenené do rezervy. Do konca roka 2007 bolo využitých iba 15 600 EUR. [10] V roku 2007 bola zrušená viazanosť nevyužitej čiastky vo výške 5 mil. EUR. [11] Z predchádzajúcich skúseností vyplýva, že nie vždy sa využije celá maximálna suma (limitná suma). V takom prípade sa nákladová efektívnosť nástroja považuje za ešte lepšiu. [12] Podľa rozhodnutia Rady 2000/819/ES príloha II bod II.G, „úroky zarobené na správcovskom účte sa pripočítavajú k zdrojom nástroja“. [13] Vrátane projektov, ktoré už boli schválené a ktorých podpísanie sa očakáva začiatkom roka 2007. [14] Čisté straty: obdržané výzvy na záručné plnenia mínus vrátené prostriedky. [15] Luxembursko podpísalo dohodu v rámci Fondu štartovacieho kapitálu ETF. [16] Číslo predstavuje celkový počet finančných prijímateľov, ktorí získali úvery/záruky z fondov fungujúcich v rámci Záručného fondu pre MSP. [17] Niektoré analýzy založené na vzorkách dokumentujú, že zamestnanosť na konci roka by mohla byť vyššia približne o 20 %. [18] O účinku garantovaných úverov na úroveň zamestnanosti nie sú k dispozícii žiadne údaje. [19] V súlade s definíciou majú všetky podniky využívajúce nástroj v rámci skupiny mikroúverov (30 552) najviac 10 zamestnancov. [20] Zdroj: Generálne riaditeľstvo pre štatistický úrad Európskych spoločenstiev. Veľké podniky tvoria iba 0,2 %. Pozri: Generálne riaditeľstvo pre štatistický úrad Európskych spoločenstiev: Európske podniky: čísla a fakty, vydanie z roku 2006, s. 22; v nefinančnej obchodnej sfére bolo v roku 2004 v EÚ-27 registrovaných 18,8 milióna podnikov, z čoho 18,76 milióna predstavovali MSP (s menej než 250 zamestnancami). [21] Európska asociácia súkromného a rizikového kapitálu (EVCA) [et al.]: Európsky súkromný kapitál: Vynikajúce výsledky za rok 2006 vedú k zvýšeniu objemu prideľovania prostriedkov, Tlačová správa, Brusel, 13. marec 2007. [22] Viazané rozpočtové prostriedky na projekty pripravené na podpísanie predstavujú 44,03 mil. EUR. [23] V jednom z projektov neboli splnené kritériá oprávnenosti. Tri projekty boli stiahnuté. [24] „Strategické hodnotenie schém finančnej pomoci ES pre MSP“, Deloitte&Touche, 2003; „Záverečné hodnotenie viacročného programu pre podniky a súkromné podnikanie (2001-2005)“, Infyde, 2004. [25] KOM(2003) 758 v konečnom znení. [26] Rozhodnutie č.593/2004/ES. [27] Pričom žiadna nebola zrušená. [28] Finančné nástroje nevyužili Island a Lichtenštajnsko. [29] Strategické hodnotenie schém finančnej pomoci ES pre MSP, správa Deloitte&Touche pre Európsku komisiu (GR pre rozpočet), december 2003. [30] Hodnotiaca správa bola vydaná ako pracovný dokument útvarov Komisie SEK(2004) 1460 z 15.11.2004 v anglickom a francúzskom jazyku a uverejnená na internetových stránkach Enterprise Europe:http://europa.eu.int/comm/enterprise/enterprise_policy/mult_entr_programme/programme_2001_2005.htm. [31] Rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013), Ú. v. EÚ L 310/15, 9.11.2006.